maintext:
Кои храни трябва да приемаме, за да се предпазим от опасните вируси
Не е много удачно да гладуваме, препоръчва проф. Донка Байкова
Проф. Донка Байкова
Периодът е такъв, че дойде време на епидемията. Добре е да подготвим организма с по-добра имунна защита. Не е много удачно да гладуваме. Това заяви в ефира на Нова телевизия специалистът по хранене проф. Донка Байкова.
„Трябва да използваме леки, но пълноценни храни – белтъчни. Мляко, но с ниска масленост. Кисело мляко, извара, сирена. На второ място задължително трябва да консумираме риба. На трето място червеното месо, няма лошо в него, но например 3 пъти седмично. Също така яйцата са полезни, трябва да ги приемаме с голямо количество зеленчуци и плодове“, обясни още Байкова.
„За да не качим килограми, защото сме в междупразничен период, сега не трябва да гладуваме, а да ядем умерени количества: 30 грама ядки, 2 ореха, 5 бадема. Важно е да има много антиоксиданти като зелен чай, черен чай, цялата гама разноцветни зеленчуци също – червено, оранжево, зелено.
Поредната група храни, които могат да ни предпазят е на луковите зеленчуци, в частност чесъна, лук, праз лук – предпазват ни от болести, имат противобактериално и вирусно действие. С пчелен мед също може да се подслаждаме“, категоричен е професорът.


maintext:
115 УЧЕНИЦИ УЧАСТВАХА В ПЪРВИЯ КРЪГ НА „СТАНИ СТИПЕНДИАНТ НА ЧЕЗ“
Компанията ще осигури месечни стипендии за втория учебен срок на победителите в конкурса
Приключи първият кръг на състезанието „Стани стипендиант на ЧЕЗ“. В него се включиха ученици от 17 професионални гимназии на територията на Западна България. 115 ученици от София, Перник, Елин Пелин, Етрополе, Пирдоп, Самоков, Кюстендил, Дупница, Благоевград, Монтана, Кнежа, Козлодуй, Ловеч, Троян, Белене и Плевен решаваха тест с 60 въпроса от направление „Електроенергетика“.
Резултатите от онлайн теста вече са известни и са публикувани на уебсайта на програмата stipendiant.com. Класиралите се на първите две места ученици от всяко училище сформират екипа, който ще се състезава на регионалния кръг през месец февруари следващата година.
Конкурсът „Стани стипендиант на ЧЕЗ“ се провежда за пета, поредна година. В рамките на инициативата ЧЕЗ предоставя стипендии на талантливи ученици от 12 клас в технически гимназии. Състезанието по електроенергетика се реализира под патронажа на Карел Крал – регионален мениджър на ЧЕЗ за България. То е част от графика за провеждане на националните състезания по професии през учебната 2016–2017 г. на Министерството на образованието и науката.
Конкурсът ще приключи през март 2017 г., когато на тържествена церемония ще станат известни и имената на победителите. Класираните на първо, второ и трето място в националния кръг от състезанието ще получат стипендии за втория срок на обучение.
Повече информация за регламента на състезанието и периодите на провеждане на отделните кръгове може да бъде намерена на сайта www.stipendiant.com
Пресцентър на ЧЕЗ България
е-mail: [email protected]

fasttext_language: bg


maintext:
Съветникът Н. Чифликгаров напада с болен от олигофрения кмета на Рила Г. Кабзималски, общинари: Не бездействаме, Иван Андонов получава всеки ден храна в дома си, борим се да го настаним в дом
Районна прокуратура – Дупница отказа принудителното настаняване на болния, не бил опасен, гледа го братовчедка му Йорданка Начина
Районна прокуратура – Дупница отказа да внесе искане в Дупнишкия районен съд за принудително настаняване за лечение в психиатрично заведение на 59-годишния Иван Андонов от село Пастра, защото не е опасен за околните. Общинският съветник Николай Чифликгаров обаче хвърли проблема в лицето на кмета на общината Георги Кабзималски.
Сигнал за мизерстващия мъж е подаден преди 2 месеца от служители на община Рила, които перманентно през годините са алармирали за проблема различни институции.
Подробности в печатното издание


maintext:
Онкологът д-р Макария: Лекарства се изписват дори когато няма нужда от лечение, един от всеки 4-ма пациенти е жертва на лекарска грешка
Марти Макария е хирург онколог, който е работил и в ООН. Доктор Макария не е спирал да действа и да прави всичко възможно за налагане и спазване на прозрачност в областта на здравеопазването, пише zajenata.bg. Марти Макария e работил като хирург онколог в едни от най-добрите болници в САЩ. Той може най-добре да свидетелства за забележителните възможности на съвременната медицина. Но освен това доктор Макария е ставал свидетел на чудовищни грешки от страна на хирурзите – предозиране на лекарствата, грешни диагнози, забравени тампони в раните и какво ли още не. Тези 9 факта трудно ще променят живота ви, но се надяваме да ги имате предвид, когато е необходимо.
Проучванията разкриват, че един от всеки четирима пациенти е жертва на лекарска грешка. Американските хирурзи погрешно оперират пациенти 40 пъти седмично. Само един кардиолог е уволнен във връзка с изявлението, че 25% от електрокардиограмите са изтълкувани погрешно. Здравната система насърчава лекарите да предписват ненужни процедури и медикаменти, а печалбата на лекарите зависи от броя на операциите, извършени от тях. Почти половината от методите на лечение не се базират на нищо! Лекарите съзнателно не съобщават на пациентите възможността за безкръвна операция. Една много голяма част от лекарите, завършили престижни висши медицински училища и университети, предписва хомеопатични медикаменти! Само 10% от лекарите се интересуват от състоянието и възстановяването на пациентите си след операция. Основна цел на лекаря – изписване на лекарства.
Лекарства се изписват дори в случаите, след като няма нужда от лечение и тялото може само да се възстанови. Така се стимулира икономиката. Има ясна и доказано съществуваща връзка между производител, търговец на лекарства и лекар. И връзката не е свързана с подобряване здравето на хората – съвсем не. В тази връзка става дума само и единствено за пари. Не се заблуждавайте – лекарските грешки, скритите и срамни факти относно работата на здравните работници са повече от 9. Съветът на доктор Макария е следният: доверете са на лекар, препоръчан от други пациенти. Дори и в здравеопазването рекламата от уста на уста върши най-добрата работа.
Вместо заключение: в Америка не е проблем скандалните факти да получат гласност. В България подобна практика няма. Един малък пример за това:
– Всяка година в Америка 225 хиляди пациенти умират от преки медицински грижи и интервенция. 106 хиляди души умират в резултат на използването на одобрени лекарства. Други 119 хил. са станали жертви на медицински сестри и неправилна грижа от страна на медицинския персонал. Докато все още не е създаден лек за всички болести, ни се налага да се задоволяваме с това, което имаме… В световен мащаб – медицинските грешки са на трето място сред всички причини за смърт и е добре да се замислим над този леко стряскащ факт.


maintext:
След 3:0 над „Локомотив” : „Жълта подводница” спечели коледния турнир по мини футбол в памет на Иван Янчев, кметът Апостолов им връчи купата
Парични награди за трите отбора бяха подсигурени от собственика на казина в Симитли и Банско
„Жълта подводница” е големият победител в коледния турнир по футбол на малки вратички „Симитли-2016“, организиран в памет Иван Янчев. Момчетата от „Жълта подводница” за първи път печелят турнира, въпреки че всяка година са достойни участници. Кметът на общината Апостол Апостолов, който е създател на турнира, заедно със сина на Иван Янчев – Боби Янчев, връчиха купите и наградите за призьорите. Във финалния двубой тимът от „Жълта подводница” се наложи с 3:0 над отбора на „Локомотив” и заслужи купата. За третото и четвърто място мач не беше игран поради големия брой болни играчи от отбора на Крупник и така отборът на Черниче автоматично остана на третата позиция.
Освен купи за първенците кметът Апостолов и Боби Янчев връчиха и няколко специални награди и отличия. Парични награди за трите отбора бяха подсигурени от собственика на казино „Флаш“ – Симитли и Банско.
За най-добър бранител бе избран кметът на село Черниче Георги Стефанов, който е и вратарят на отбора на евроселото, Китан Василев от отбора на победителите стана най-добър нападател, от „Локомотив”, които останаха втори в класирането, е най-добрият защитник – Краси Несторов. Голмайстор стана Даниел Гогов, а наградата за най-добър играч на турнира получи един от най-добрите футболни надежди на Симитли Ради Кирилов, който не пропуска турнир, без да запише участие, тази година той игра в отбора на „Локомотив”. Кметът Апостолов благодари на всички участници, като отбеляза, че има желанието всяка година отборите да не намаляват, а да стават все по-многобройни.


maintext:
Съдби: Ампутираха крака на 78-год. икономистка Сълзица Шунтова от Кюстендил, посреща Нова година в социален дом
78-годишната икономистка Сълзица Шунтова ще посрещне Нова година в Дома за възрастни с физически увреждания „Ильо войвода“ в Кюстендил. Причината е ампутация на крака й, а и децата й отдавна живеят в чужбина. Жената е завършила Икономическия институт „Карл Маркс“, сега УНСС, в София.
Подробности в печатното издание


maintext:
Задържаха 21-годишен младеж, докато краде от частен дом в Петрич
Полицаите от РУ-Петрич задържаха младеж за кражба от частен дом.
21-годишният Б.Д. от Петрич е спипан към 08:30 часа, докато си присвоявал незаконно кантар с паланзи, сифон, пластмасово ренде, две душ батерии и две пръчки от арматурно желязо от частен дом в Петрич.
Момчето е отведено в ареста за 24 часа.
За случая е уведомена Районната прокуратура. Образувано е досъдебно производство.
Подробности в печатното издание.


title: Спипаха 51-годишен водач от Абланица със 187 кг нарязан тютюн, шофьор от Буково - с контрабандни цигари

maintext:
Спипаха 51-годишен водач от Абланица със 187 кг нарязан тютюн, шофьор от Буково – с контрабандни цигари
В хода на проведена акция по линия на противодействие на съхранението и разпространението на акцизни стоки, полицейски служители на РУ-Гоце Делчев, след проверка на два автомобила „Мерцедес“ и „Ленд Ровър“, с водачи от хаджидимовското село Абланица и Буково, община Гоце Делчев, униформените конфискуваха 187 килограма нарязан тютюн и 200 къса контрабандни цигари.
Около 04:45 часа вчера по пътя между гърменските села Балдево и Огняново след извършена проверка на лек автомобил „Мерцедес Вито“, управляван от И.М. на 51 г. от Абланица, са намерени и иззети около 187 килограма нарязан тютюн без наличен бандеролен знак.
Лицето е задържано със заповед до 24 часа. За случая е уведомена Районна прокуратура – Гоце Делчев.
Вчера около 16:00 часа на улица “Дунав“ в Гоце Делчев е проверен лек автомобил „Ленд Ровър“, управляван от И.А.на 56 г. от Буково. В колата униформените са открили и иззели около 200 къса цигари без задължителен бандеролен знак.
По случая е образувано досъдебно производство. Работата продължава.
Подробности в печатното издание.


maintext:
Скиорите на „Чамкория“ № 1 на общинския шампионат за деца на Боровец
Легендата Петър Попангелов награди победителите сред низ от аплодисменти
Призьорите се чувстваха отлично в компанията на легендарния алпиец Петър Попангелов
Представителите на „Чамкория“ се проявиха като истински доминанти в надпреварата „120 години Боровец“ и общинския шампионат за деца, състояли се в най-стария роден ски център.
В състезанията по гигантски слалом, провели се на отлично подготвената писта „Ястребец 3“, участие взеха над 50 деца на възраст от 6 до 12 години. Проявата „120 години Боровец“ бе отворена за всички малчугани от Самоков и общината, които не са организирани в спортен клуб и тренират индивидуално, а в общинското първенство уменията си показаха деца, трениращи в ски клубовете в региона.
Косара Гущерова спечели първо място при 10-годишните момичета
При 8-годишните момичета в общинското победителка стана Алекс Чалина („Чамкория“). В същата възрастова група, но при момчетата челната тройка бе оформена също от трио на „Чамкория“ – Димитър Божков, Александър Василев и Павел Марков.
В групата на 10-годишните момичета най-бърза бе Косара Гущерова („Чамкория), следвана от дуото на „Боровец“ – Ивана Василева и Виктория Иванова. Тук при момчетата над всички бе Георги Трифонов, пред Георги Ковачки и Теодор Николов (и тримата от „Чамкория“).
Най-високо на подиума при момичетата до 12 г. се качи Росица Мирчева („Чамкория“), изпреварила достойните си опонентки – съотборничките си Кристина Георгиева и Вероника Гендел. При момчетата до 12 г. първата позиция окупира Райко Попов, а след него се наредиха Красимир Валаджийски и Дейвид Славчов – и тримата от „Чамкория“.
В гигантския слалом за купа „120 години Боровец“ триумфира Георги Игнев, пред Ивайло Димитров и Георги Атанасов.
Победителите и призьорите бяха наградени от зам.-министъра на младежта и спорта Асен Марков, от ски легендата Петър Попангелов и председателя на фонд „Петър Попангелов и приятели за Боровец“ Мирослав Севлиевски под бурните овации на зрителите. В церемонията по награждаването се включиха и изпълнителните директори на „Бороспорт“ Василия Константинова и Георги Кочов.
Двете състезания са инициатива на новосъздадения от „Бороспорт“ АД фонд „Петър Попангелов и приятели за Боровец“, чиято цел е да подпомага и насърчава развитието на зимните спортове сред децата и младите хора в Самоков и региона.
Класиране Общински шампионат – гигантски слалом:
Момичета U8: 1.Алекс Чалина – СК „Чамкория“;
Момчета U8: 1. Димитър Божков – СК „Чамкория“; 2. Александър Василев – СК „Чамкория“; 3. Павел Марков – СК „Чамкория“;
Момичета U10: 1. Косара Гущерова – СК „Чамкория“; 2. Ивана Василева – СК „Боровец“; 3. Виктория Иванова – СК „Боровец“;
Момчета U10: 1. Георги Трифонов – СК „Чамкория“; 2. Георги Ковачки – СК „Чамкория“; 3. Теодор Николов – СК „Чамкория“;
Момичета U12: 1. Росица Мирчева – СК „Чамкория“; 2. Кристина Георгиева – СК „Чамкория“; 3. Вероника Гендел – СК „Чамкория“;
Момчета U12: 1. Райко Попов – СК „Чамкория“; 2. Красимир Валаджийски – СК „Чамкория“; 3. Дейвид Славчов – СК „Чамкория“.


maintext:
Безработният кюстендилец без лична карта Боян Асенов търка нара 1 г. за кражба на мъжки обувки за 14 лв.
Безработният кюстендилец Боян Асенов влиза в затвора за кражба на дивиди плейър, полилей и мъжки обувки. От съда пресметнаха, че стойността на откраднатото е 59 лева. Боян ще търка нара 1 година. Парадоксът на присъдата е заради това, че Асенов, който е с начално образование, вече е лежал в затвора за кражби. Той се призна за виновен, че от къща на ул. „Рила“ №2 А в крайния квартал „Герена“ е откраднал дивиди плейър, марка „Санг“ на стойност 25,00 лева, полилей с три крушки за 20 лева и чифт сини мъжки обувки 41-ви номер на стойност 14,00 лева.
Сторените по делото разноски за експертиза в досъдебното производство в размер на 40 лева подсъдимият ще трябва да заплати по сметка на РУ на МВР – Кюстендил.
Петима души са станали очевидци на кражбата, те обаче не бяха разпитвани в съдебната зала. Любопитното е, че крадецът от 5-6 години нямал лична карта, а в съда се наложи да ползват данните му от досъдебното производство. Причината е, че по предложение на служебния защитник на Асенов той се призна за виновен и поиска споразумение с Районната прокуратура. В залата се яви единствено стопанинът на къщата, откъдето са задигнати вещите – Стоян Димитров.
Споразумението одобри съдия Светослав Петров. Така Боян Асенов още в началото на следващия месец ще влезе в бобовдолския затвор за 12 месеца при първоначален строг режим на изтърпяване.


maintext:
Бизнес семейството Лидия и Васил Петрови откриха ново заведение в Благоевград! Ресторант „78” привлича клиенти с жив огън, топла тераса и атрактивно меню
Популярното бизнес семейство Лидия и Васил Петрови блеснаха с ново заведение в Благоевград. Ресторант „78” отвори врати с нова визия и обновен интериор. Петрови стопанисват още кафе-клуб „Бали” и пицария в кв. „Еленово”.
Ресторант „78” се намира в кв. „Струмско” и печели нови клиенти с изискан дизайнерски стил, елегантност и романтика. Това е мястото, където всеки може да се наслади на невероятната обстановка и отбраните питиета както през деня, така и през нощта.
Ресторант „78” е идеалното място с очарование да изпиеш кафето си в приятелска компания, а в късните часове да се отпуснеш с екзотичен коктейл на приятна раздумка с добра компания. Заведението предлага богат избор от ястия от българската и средиземноморската кухня, сред които миди, октоподи, суши, раци, скариди и др. Вкусната храна може да бъде доставена до всеки дом и работно място. Мястото е удобно за вашето празненство, рожден ден или частно парти. Заведението разполага с над 120 места, има уютна и топла тераса, както и специална ВИП зала, в която могат да се провеждат различни форуми като бизнес срещи и вечери. Терасата е отоплена с жив огън, създавайки романтична атмосфера, несравнима с никоя друга. За новогодишните празници вече е изготвено и специално празнично меню на достъпна за всеки джоб цена. Резервации могат да бъдат направени на телефони 0886 33 44 90 и 073 84 09 09 или на място, на адрес в кв. „Струмско”, ул. „Броди” 20. За доброто настроение на всички гости ресторантът предлага музика с диджей по избор на клиента.


maintext:
Годеникът убиец от Куртово Конаре е направил пълни самопризнания
Минути преди убийството Милена поискала раздяла
Илиян не пускал никъде Миленa, дори и на кафе с приятелки
27-годишният Илиян Рангелов, който прободе смъртоносно годеницата си Милена Динова, е направил пълни самопризнания, но след като разследващите са извадили железни доказателства за вината му, научи „24 часа“. Разследващите са разкрили престъплението в рамките на 24 часа. Още от началото Илиян е бил основният заподозрян, тъй като на криминалистите е било ясно, че не става въпрос за грабеж и изнасилване, а за убийство от ревност. „Рангелов не е имал никакви основания за ревност, но непрекъснато е подозирал Милена. Между двамата непрекъснато са избухвали скандали“, коментираха източници от разследването.
Минути преди да бъде убита, 26-годишната Милена Динова от Куртово Конаре е казала на годеника си, че се разделят заради патологичната му ревност. Тялото на младата жена бе открито около полунощ вчера на метри от къщата, в която живее с 28-годишния Илиян Рангелов. Двамата се сгодили на Коледа и планирали сватба, но младият мъж бил болезнено ревнив.
Младата двойка имала много проблеми и често се карали. Още със започването на отношенията между двамата млади, Илиян е следил и дебнел любимата си, проверявал е телефона й, тормозил я е психически и се е отнасял със страшна ярост дори към най-обикновени неща, съобщиха „Трафик Нюз“ и „Пловдив24“.
28-годишният мъж не пускал никъде Миленa, дори и на кафе с приятелки. Той бил изключително агресивен, като често изпадал в моменти на умопомрачение.
Веднага след Коледа, когато младата жена получила годежен пръстен, между Милена и Илиян избухнал и последният голям скандал. Минути преди да тръгне за работа, отчаяната и притеснена жена казала на Илиян: „Разделяме се!“ и е тръгнала за нощна смяна.
Тогава младият мъж грабнал нож, настигнал Милена на улицата и с един удар в сърцето я убил на място. След това убиецът се прибрал и си легнал. Така, когато колегите на Милена отишли да го търсят, той излязъл, преструвайки се, че са го събудили.
Снощи, след непрекъсната 24-часова работа на разследващия екип, включващ наблюдаващи прокурори, разследващи, криминалисти и психолози, Илиян Рангелов е задържан. Той е направил пълни самопризнания и му е повдигнато обвинение за умишлено убийство.
При претърсване в дома му е намерен ножът, с който е убита Милена. Той е с острие над 15 сантиметра, бил е измит и поставен на обичайното място в кухнята.
По случая са работили екип от пловдивски и столични криминалисти, както и лично шефът на ОД на МВР старши комисар Христо Разсолков и окръжният прокурор Румен Попов.


maintext:
Дамите от фолклорна група „Бобов дол” към читалището в Мало село празнуваха 100 г., Витка Стоянова замеси баница с пръжки
85-год. Стефанка Симеонова приготви греяна ракия, ръководителката Снежана Вельова първа вдигна тост
Председателката на читалището Росица Борисова осигури гощавката
Росица Борисова, Снежана Вельова, Миглена Христова, певиците Иванка Василева и Вяра Василева, както и кметицата на селото Виолета Серафимова и Витка Стоянова.
Дамите от женска фолклорна група „Бобов дол” към читалището в Мало село, единствената в общината за автентичен фолклор, се събраха на юбилеен купон – 100 години от учредяването.
Всяка самодейка приготвя любима баница, погача или сладкиш и присъстващите се черпаваха по прастара традиция. Витка Стоянова се представи с наложена баница със сирене и пръжки – местен специалитет, имаше невероятни питки – както сладки, така и солени. Кексът на дъщеря й Весела Стоянова, танцьорка от състава, беше много вкусен.
Подробности в печатното издание


maintext:
Кметът на Разлог Красимир Герчев: В село Баня се гради хотел за 20 млн. лв., изпълнили сме планувания бюджет за тази година, нямаме дългове
Към Разлог има инвеститорски интерес, след като бизнесменът Иван Чапов закупи хотел, сега иска да го ремонтира и да го направи както трябва, заяви грдоначалникът
Строителството на депото в Баня приключи, енергийно обновени ще бъдат читалището, 2 училища и туристическата спалня
Красимир Герчев е инженер по образование. Завършва Висшия минно-геоложки институт – София, специалност „Подземен добив и разработване на полезни изкопаеми”. Работил е в Бюрото по труда в Разлог, в благоевградската митница. От 2000 до 2009 г. е изпълнителен директор на Местна агенция за икономическо развитие – Разлог. От 1 декември 2009 г. е кмет на община Разлог. Женен е, има един син. С него разговаряме за равносметката от изминалата година във финансов и икономически план за община Разлог.
– Г-н Герчев, какво е финансовото положение на община Разлог? Имате ли дългове към фирми, с които работите?
– Не, нямаме дългове. Към днешна дата изпълнението на бюджета е добро, изпълнили сме планувания бюджет за тази година. На този етап нямаме заеми, спазваме си поетите ангажименти и съответно сме разплатили съответните задължения.
– На европейските проекти ли разчитате основно, за да подобрявате инфраструктурата и жизнената среда в общината?
– Европейските средства в последно време се превърнаха едва ли не в панацея, всички чакат европейските средства да решат всичко. Не трябва да се разсъждава така. Европейските средства действително подкрепят общинските и държавни политики, но основното, което трябва да направи една администрация, е да даде насоката и съответно какви въпроси и проблеми ще се решават и евентуално да се решават с европейски средства.
Не е тайна, че по-големите проекти се финансират със средства от Европейския съюз. Нашата община участва в почти всички социални проекти, не само инфрастрктурни, така че действително европейските средства са добро начинание.
Много е сложно, тежко съставянето на един проект, проектирането, при кандидатстването, одобрението, обществените поръчки и изпълнението му. Един дълъг, сложен, тежък процес. Европейските средства са под един особен и сериозен мониторинг и това поставя много условия на администрацията.
Всичко това, което сме направили, минава през всичките тези перипетии. Доста неща сме решили с тези ресурси и съответно сме проектирали и ще решим и за в бъдеще. Особено в сферата на енергийна ефективност имаме сериозна финансова подкрепа, по програмата „Региони в растеж”.
В обществени и частни сгради ще бъдат приложени мерките за енергийна ефективност. Това са читалището, две училища, туристическата спалня.
– Кои бяха приоритетите ви през годината?
– Да направим проектите. Много усилия, много средства отделихме за проектиране тази година, за да може да подготвим съответните проекти, които са не само в сферата на енергийната ефктивност, но и проект за резервоар за минерална вода в село Баня, улиците по селската програма в Разлог и селата, корекцията на река Язо, корекцията на река Тихла…
– Решиха ли се проблемите със строителството на депо в село Баня?
– Депото е приключено като строителство. В момента трябва да подготвя документи за приемателна комисия. Този проект е изпълнен и след въвеждането в експлоатация трябва да се работи със съответната технология, за да може да приключи този тежък екологичен проблем със самозапалването на отпадъците.
Надявам се да намерим вариант за сепариране, оползотворяване на отпадъците, също така за компостиране на зелената маса и другите отпадъци, които могат да стават за наторяване в селското стопанство, за да може колкото се може по-малко отпадъци да биват депонирани.
– Как и с какво привличате инвеститори в общината?
– По принцип инвеститори се привличат по няколко параграфа. Трябва да има предвидимост на обстановката, както се казва, която включва местни данъци и такси, които да бъдат в такъв размер, който да бъде прогнозируем, да бъде в поносим размер. Естествено не трябва да изключваме административното обслужване на общината като такава. Другото, което е като територии и възможности, защото един инвеститор идва, за да спечели, а той да спечели трябва да има съответната мотивация за това. И както виждаме сега два от хотелите, сега се строи един нов и един некупен, хората имат мотивация да ги вдигнат на високо ниво и да спечелят.
Ние съответно разполагаме със съответната природа, съответните дадености и като се включи административното обслужване и предвидимостта на местните данъци и такси и инфраструктурата като цяло, смея да твърдя, че нашата община има една от много добрите пътни инфраструктури и не само.
– Имат ли интерес инвеститорите да започват нови проекти?
– Има. Щом като един от големите хотели купи външен инвеститор и стъпи на наша почва. Става въпрос за една хидроенергийна компания на Иван Чапов. Той закупи хотел, сега иска да го ремонтира и да го направи както трябва. В село Баня се гради хотел, който е инвестиция за 20 милиона. Това е най-голямата инвестиция в общината, която се реализира в село Баня покрай минералната вода.
Сн Красимир Герчев


maintext:
Зелените в Кюстендил искат закрит плувен басейн, О. Атанасов: ОбС да направи общински двата басейна в градския плаж
От ляво надясно: Димитър Велинов, Кирил Станчев и Огнян Атанасов – съветници от Зелената партия – гражданска квота
Трима парламентаристи от Кюстендил от Зелената партия гражданска квота, превръщат в своя кауза в града да има закрит плувен басейн, който да може да бъде ползван от всички. Това обяви един от най-активните в групата – инж. Огнян Атанасов. „Ще настояваме ОбС да излезе със свое решение, което да раздели територията на градския плаж на два имота. Единият, който включва двата басейна, да остане общински, а другата част да бъде обявена за продажба“, обясни още той. Според него едно от най-важните неща, които са свършили през годината, е било възстановяване на маршрутните линии до отдалечените части на областния център.
„Ние сме хората, които инициираха декларация за участието на град Кюстендил в проекта за целенасочена инвестиционна програма в подкрепа на развитието на Северозападна България, Родопи, Странджа-Сакар, погранични, планински и полупланински слаборазвити райони, от която Кюстендил беше изключен, а Дупница беше включена“, каза Огнян Атанасов, който определи това като едно от големите постижения на групата.
Ние бяхме първият общински съвет в страната, който по наша инициатива прие декларация против подмяната в учебниците по история, допълни още Атанасов. Впоследствие заместник-министърът на образованието подаде оставка“, заявиха от Зелената партия.
Съветниците отчетоха и дейността си по отношение на пътната безопасност и превенция на ПТП в града, усилията за прекратяване продажбата и отдаване на концесия на Чифте баня в Кюстендил, след като имаше граждански протести срещу продаването й, бързата им реакция по повод ощетените селскостопански производители в региона в началото на пролетта, след като измръзнаха дръвчетата.


maintext:
Арестуваха 4-ма за групово изнасилване на американка в Индия
Индийската полиция издирва пети участник в изнасилването
Индийската полиция арестува четирима души, в това число и служител на скъп хотел в Делхи, по подозрения, че са изнасилили американска туристка. Пети заподозрян се издирва, предаде Ройтерс.
Нападението е било извършено през април, но пострадалата 25-годишна жена подала жалба едва през октомври.
В жалбата си американката пише, че след като се регистрирала в петзвезден хотел в Делхи, е била упоена и изнасилена от петима мъже в стаята си. Насилието продължило два дни.
Наркотикът, с който била упоена, й бил даден в чаша с вода.
След изнасилването жената не помнела нищо. Тя напуснала Индия и едва към края на юли паметта й започнала да се връща и тя си спомнила какво й се е случило.
Насилието над жени в Индия
Подобни престъпления в Индия не са рядкост. Насилието над жените е дълбоко вкоренено в индийското общество, а причините за това са различни.
Сексуалното насилие над жени привлече общественото внимание в Индия особено силно след груповото изнасилване и смъртта на студентка в Делхи през декември 2012 г. Смъртта на младата жена предизвика масови протести в цяла Индия.
Индийският президент Пранаб Мукерджи одобри затягане на наказанията за изнасилвания, включително въвеждането на смъртна присъда за тези престъпления, водещи до тежки последствия.
През март м. г. гневна тълпа щурмува затвор в североизточния индийски град Димапур, измъкна имигрант, обвинен в изнасилване на 20-годишна студентка, и го линчува.
35-годишният мъж от Бангладеш, обвинен също в незаконно пребиваване, бе влачен гол и пребит до смърт с камъни.
През 2014 г. датска туристка беше групово изнасилена и ограбена в Делхи.


maintext:
Александър Илиев с условна присъда за марихуана във фикуса на майка му
Кюстендилецът Александър Илиев бе осъден условно за засаден коноп във фикуса на майка му. Наказанието бе наложено на първа инстанция, Александър Илиев бил с чисто съдебно минало. Младият мъж, който е със средно образование, но в момента не работи, поиска да сключи споразумение с прокуратурата, за да избегне продължителен съдебен процес.
Александър се признава за виновен, че в апартамент в кв. „Запад” е държал високорискови наркотични вещества зад саксия на тераса. В металната кутийка е имаило марихуана с тегло 9,77 грама на стойност 58.62 лв. В друга кутийка имало марихуана с тегло 5,41 грама на стойност 32,46 лв. Отделно от това стъбла от растението имало засадени и в самата саксия. Наркотика открили полицаи след получен сигнал от обитатели в блока.
Кюстендилецът ще се бръкне и за направените разноски по делото за изготвяне експертиза в размер на 101,50 лв. Сумата отива в бюджета на РУ на МВР-Кюстендил.
Споразумението е окончателно и не подлежи на обжалване.


maintext:
Проф. Александър Джеров: Всичките вождове на партии забравиха, че са българи, играят си със съдбата на страната
Проф. Александър Джеров
Проф. Александър Джеров, юрист, председател на законодателната комисия, изготвила проекта за Конституцията на България, в интервю за обзорното предаване „Това е България“ на Радио „Фокус“
– Заради решението си да не съставя служебен кабинет президентът Росен Плевнелиев бе обвинен, че нарушава Конституцията. Търсим коментар от проф. Александър Джеров, юрист, председател на законодателната комисия, изготвила проекта за Конституцията на България. Какво е Вашето мнение, професор Джеров, има ли разрез с Конституцията в действията на господин Плевнелиев?
– Не. Според мен правилно е постъпил, защото вече няма накъде, друга възможност няма. Всичките вождове на партии просто забравиха, че са българи. И когато държавата е в затруднение, те трябва да помагат. А те обратното, мислят за личните си собствени интереси.
– Според Вас, е правилно решението на президента Плевнелиев. Защо обаче толкова нападки срещу него се чуха, включително и че трябва да подаде оставка?
– Търсят се някакви лични интереси, затова. Това, което направи сегашният президент не отговаря на техните интереси. Той какво може да направи, аз бих ги питал тях? Какво може? Да назначи служебно правителство за 20 дни и да си правим играчка със съдбата на България? Друго не може да направи.
– По Ваше мнение съществуваше ли вариантът двамата президенти заедно да съставят този служебен кабинет?
– Следващият президент още няма правомощия, но биха могли, ако се уговорят. И тогава Плевнелиев фактически ще издаде указ, но трябва съгласието на следващия, на втория, за да може той като встъпи в длъжност да не уволни това правителство.
– Защо, според Вас, господин Радев отказа този вариант? Той не е ли по-добър, всъщност да има съгласието на двамата президенти и да имаме работещ служебен кабинет?
– Не го знам какво представлява господин Радев. Той се рисува не много положително сега. Просто не знам какво мисли. Все пак, ако имаме неговите мотиви, тогава можем да кажем нещо. Така като не знаем мотивите му, не можем да преценяваме.
– Как бихте коментирали, Вие казахте вече, че това са по-скоро партийни някакви такива игри, но призивът на лидера на АБВ Георги Първанов всъщност господин Плевнелиев да подаде оставка – такова едно действие, в един такъв момент, как би могло да повлияе на процесите в страната?
– Отрицателно. Не е прав Първанов. Не е прав, защото за какво ще подава оставка президентът? Плевнелиев има само 20 дни, какво може да изкара от него? Той има 20 дни власт, какво значи оставка? Той ще напусне след 20 дни. С какво го заплашваме?
– Да, всъщност от това, ако той подаде оставка, не би могло да протече вероятно нещо съществено?
– Не може. Той не може да подаде оставка, защото мандатът му свършва.
– Още едно нещо бих искала да Ви помоля да коментирате. Президентът Плевнелиев неведнъж е казвал, че се придържа стриктно към Конституцията. Вие като конституционен съдия, така ли е според Вас, наистина ли президентът Плевнелиев се ръководи през мандата си, стъпвайки на Конституцията в най-чист вид?
– Той прави това, което може по силата на Конституцията. Той върви по Конституцията. Партийните ръководители си играят със съдбата на България.


maintext:
Кметът Николай Георгиев грабна парата от коледната питка за втори път, пожела си здраве, спорна работа и късмет
Кметът на Кресна Николай Георгиев гордо позира с паричката от коледната
Кметът на Кресна Николай Георгиев спечели паричката от коледната питка. Това стана по време на празнично тържество на общинарите днес, на което те символично разчупиха пита с късмет и се почерпиха с баница и сладки по случай предстоящите празници. Припомняме, че късметлийската стотинка попада в ръцете на градоначлника за втори път. Тя бе в него и миналата година. Този факт от своя страна предизвика широки усмивки и закачливи подмятания от страна на служителите му. Някои от тях директно го обвиниха, че работата била предварително нагласена, други пък доволно потриваха ръце. Въодушевен от дубъла, Николай Георгиев увековечи тържествения момент със снимка, която мигновено пусна във фейсбук. Управникът на Кресна си пожела здраве, щастие, късмет и много успехи в работен план през новата година. Пожелания за здраве, любов, лично и семейно щастие отправи и към колегите си в общинската администрация на крайпътната община. „Желая ви преди всичко здраве, защото то е най-важно; любов, защото тя осмисля самотните дни и нощи на всички ни; и много, много късмет, който да ни съпътства във всяко начинание”, развълнувано поздрави Николай Георгиев.


maintext:
Зорница Йорданова, директор „Маркетинг, бизнес анализи и прогнози“ в „ЧЕЗ Електро България“ АД:
Над 320 000 клиенти на ЧЕЗ избраха удобството и сигурността на електронната фактура
– Г-жо Йорданова, преди време обявихте, че от началото на годината над 45 000 клиенти на ЧЕЗ Електро са се регистрирали за получаване на електронна фактура. Колко общо са клиентите ви, които получават фактура по имейл?
– Услугата „Електронна фактура“ бе въведена от „ЧЕЗ Електро България“ АД през 2011 г. Над 323 000 от клиентите на компанията вече не използват хартиена фактура и избраха удобствата и сигурността на електронния й вариант. Само за 2015 г. броят на заявилите електронна фактура надхвърли 130 000, което представлява увеличение с 325% в сравнение с предходната 2014 г. През следващата година се надяваме броят на потребителите, които ще изберат електронна фактура, да се увеличи. Още повече че предвиждаме стартирането и на съвместен проект с еPay.bg, който ще улесни преминаването към по-модерната услуга „Електронна фактура“.
– Има ли разлика между съдържанието на хартиената и електронната фактура?
– Съдържанието на електронната фактура е напълно идентично с това на хартиената. Разликата е в носителя – едната е на хартия, а другата е електронен файл. Електронната фактура е валиден, електронно подписан, данъчен документ с всички реквизити на хартиената версия.
– Какви са предимствата на електронната фактура?
– Изборът на електронна фактура е изключително удобство за клиентите, гарантира сигурна защита на личните им данни, спестява време и дава възможност за лесно и практично контролиране на разходите. По-бързото и навременно получаване на информацията за месечните задължения – до 24 часа от издаването на фактурата, сигурният достъп до данните по всяко време – получавате фактурата си по имейл, както и в защитен с парола персонален електронен архив за всеки клиент, осигуряват допълнително спокойствие и комфорт.
Абониралите се за услугата вече не се притесняват дали ще получат навреме фактурата си и дали някой, който неправомерно се сдобие с хартиената им фактура, ще се възползва от личните им данни, включени в нея. Освен това доставянето на фактурата не зависи от смяната на пощенския адрес на получателя. Клиентът получава електронната си фактура на посочен от него имейл адрес навреме и при пълна защита на личните му данни. Освен това за всеки клиент сме осигурили достъп до персонален архив от фактури, на наш сървър, така че съхранението на документите е решено и имате достъп по интернет, без значение къде се намирате.
– Заплаща ли клиентът за използването на електронна фактура?
– Електронната фактура е напълно безплатна услуга. Тя може да бъде заявена на корпоративния уебсайт www.cez.bg, в центровете за обслужване на клиенти, с обаждане на 0700 10 010, в офисите на „Изипей” и в сайта на „Ипей” – в личния ви профил. За целта е необходимо да се предостави клиентски номер, оторизационен код и имейл адрес. След регистрацията клиентите могат да следят документите си както в електронния архив на сайта, така и на посочения от тях имейл адрес.
– Много потребители вече избират да не са пасивни консуматори, като предпочитат да са по-активни и се интересуват все повече от отражението на дейността им върху околната среда. Смятате ли, че това е фактор при решение за използване на електронна фактура?
– Определено да. Чрез избора на електронната фактура клиентите на ЧЕЗ дават своя принос и към опазването на околната среда. Отказвайки се от хартиена фактура, до момента те спестиха 15 милиона листа хартия и спасиха от изсичане 1800 дървета. По-важното е, че се спестяват също въглеродни емисии, горива за разнос на пликовете с фактури и ефектът от преминаването към електронна фактура по този начин се увеличава многократно.


maintext:
“Хонконг“ връхлетя! Обявиха грипна епидемия в Перник
Регионалната здравна инспекция в Перник обяви официално вчера грипна епидемия на територията на областта. По време на грипната епидемия се препоръчва да бъдат ограничени масовите прояви, да се избягва посещението на места, където се събират по-големи групи хора. Заповедта на директора на РЗИ е сведена до знанието на кметовете на неселените места в областта. Децата в момента са във ваканция, но ще се следи заболяваемостта в детските градини. Не е ясно колко дни ще продължи обявената грипна епидемия. За последните седем дни са достигнати епидемичните нива на заразените от грип. За първи път грипната епидемия връхлита доста по-рано от времето, което това се случва обикновено – а именно в края на месец януари. Най-разпространен е щамът “Хонконг“, клиничната му картина е познатата, тъй като в случая става въпрос за класически грип – висока температура, силно главоболие и болки в мускулите, съпътствани от обща отпадналост.


title: 45-год. съпруга Надя дари с втора дъщеря бившия лидер на БСП - Благоевград, д-р Пандев, сподели: Йоанна дойде като божия благословия

maintext:
45-год. съпруга Надя дари с втора дъщеря бившия лидер на БСП – Благоевград, д-р Пандев, сподели: Йоанна дойде като божия благословия
Бившият лидер на БСП в Благоевград д-р Владимир Пандев стана баща за втори път. 45-годишната му съпруга Надя го дари с прекрасна дъщеричка по време на коледните празници.
„Роди ми се дъщеричка… Йоанна…. Дойде като божия благословия… С дъха на щастието. С магията на сбъдната мечта. Донесе обич, смирение, благодарност, вяра”, написа д-р Пандев във фейсбук и получи хиляди поздравления и мили пожелания.
Подробности в печатното издание


maintext:
Москва обвини България, че снабдява терористите в Сирия с оръжия, произвеждани чрез просрочени съветски лицензи
Русия от 90-те години води преговори за лицензионно споразумение, което да регламентира износа на военна продукция за трети страни, но София не бърза да го сключи, подчертава Мария Сахарова
„Призоваваме нашите евроатлантически критици по-малко да говорят и да пристъпят към реални мерки за недопускане на снабдяването на терористите в Сирия с оръжия.“ Това заяви на нарочна пресконференция вчера говорителят на руското външно министерство Мария Захарова. „А що се отнася до невинните човешки жертви, за които толкова обичат да говорят нашите партньори, то спомнете си с чии оръжия ги убиват“, отсече Захарова, цитирана от ТАСС. Във връзка с това тя припомни статия в българския вестник „Труд“ от 12 декември, в която се съобщава за откриването в един от освободените райони на Алепо на оръжеен склад на бунтовниците с военни муниции от България. По-точно става въпрос за снаряди за реактивни системи за залпов огън „Град“, противотанкови снаряди за артилерийски оръдия и гранатомети. В статията се говори, че сирийските войски са открили още осем такива склада с въоръжения българско производство.
Според Захарова в съпроводителните документи са указани фирмата производител и фирмата износител.
„Цялата гореупомената продукция се произвежда чрез просрочени съветски лицензи, които по онова време са били дадени на България“, подчерта Захарова. „Искам да подчертая, че Русия от 90-те години води преговори със София за сключването на двустранно лицензионно междуправителствено споразумение, което преди всичко да регламентира износа на военна продукция за трети страни. За съжаление българската страна не бърза да го сключи“.
„Видимо е, че такава неяснота по дадените проблеми устройва определени представители на България. Разбира се, позицията им е удобна: продаваме на някаква държава, която не използва руски въоръжения и военна техника, а къде после посредникът ще прати продукцията, не е важно за българските производители. Но нали не става въпрос за карфици, а за търговия със смъртоносни стоки, от които загива мирното население на Сирия, за чиято съдба толкова се притеснява Европейският съюз?“, риторично попита Мария Захарова.
„И това далеч не е единственият пример, когато страните от Западния блок оказват съдействие за разгарянето на сирийския конфликт. В тази връзка възникват още маса въпроси. Например в какви още горещи точки може да попадне това по своята същност нелегално произведено оръжие? Освен нас никой не се вълнува от това – нито Вашингтон, нито Брюксел.
Говорителят на руското външно министерство коментира и обвиненията на британския външен министър Борис Джонсън за думите му, че победата на Русия и сирийската армия в Алепо е „нищожна“.
Русия разчита и на обективна оценка на престъпленията на терористите.
„Празнувайки пълното освобождаване на града, сирийците излязоха на улиците на Алепо, поздравяваха се с победата, благодаряха на руските и сирийските военни. Но този празник беше със сълзи на очи. Ние узнаваме все нови и нови подробности за това, което се е вършело в Алепо, когато бе под контрола на терористите и екстремистите. Откриваме мащабни погребения на останките от много десетки хора и по-лошо: оказа се, че те са били подлагани на мъчения“, заяви Мария Захарова. „Доказателствата за тези престъпления ще бъдат предадени на медиите и ще им бъде дадено максимално разгласяване“, увери Захарова.
„Надяваме се, че международната общност ще даде обективна оценка на кървавата вакханалия и издевателствата на терористите и екстремистите над сирийските граждани“, подчерта говорителят на руското външно министерство.


maintext:
Изгоря лек автомобил „Мерцедес“ в Кюстендил, „Ауди“ горя в Дупница
7 пожара са гасили вчера екипи на РСПБЗН в областта. 3 от тях са нанесли щети.
Техническа неизправност е причинила запалване в лек автомобил „Рено“ в Кюстендил.
Изгорели са двигателен отсек и арматурно табло, няма пострадали.
Снощи в Дупница при пожар е изгорял лек автомобил „Ауди“, бил е в гараж в жк „Дупница“.
Причините за възникването на пожара изяснява РУ Дупница.
Тази нощ в Кюстендил е изгорял лек автомобил „Мерцедес“, бил е паркиран на улица „Три уши“.
РУ Кюстендил изяснява причините за възникването на пожара.
Подробности в печатното издание.


maintext:
Камери са заснели кражбата от кутията за дарения в „Лидл“ в Дупница
Видеозаписите от охранителните камери на „Лидл“ ще трябва да разкрият престъпника, който си позволи да открадне събраните дарения за малкия Кристиян Гусийски от Самораново. Дарителската кутия, която бе поставена в хранителната верига в Дупница бе разбита и събраните средства откраднати в навечерието на Бъдни вечер. Записите ще бъдат прегледани от полицаите, които по тях ще могат да издирят позволилия си да посегне на така нужните средства за лечението на Кристиян. Наглият и безскрупулен престъпник е прерязал кутията и измъкнал всички пари. Както е известно, от миналата седмица по инициатива на „Патриоти Дупница“ върви акция по набиране на средства за лечението му от Детска-церебрална парализа, тъй като родителите му нямат възможност да съберат необходимите средства.
Подробности в печатното издание.


maintext:
Проф. Донка Байкова: Мляко с ниска масленост предпазва от грип
Приемът на мляко и млечни продукти с ниска масленост е сред основните неща, които трябва да ядем, за да се предпазим от грипа. Това заяви проф. Донка Байкова. Полезни са също лук, праз лук, джинджифил и чесън – поне две скилидки вечер – луковата група да присъства през целия ден.
Също и лютивите подправки, риба заради мастните киселини Омега 3, които потискат възпалителните процеси в организма и активизират ензимите, които допринасят за защитата на организма срещу възпаления.
„Ако усетим първите симптоми на заболяването, да приемаме много витамини и минерали – съветва проф. Байкова. – И още – задължително да приемаме цитрусовите плодове, сокове от ябълки, цвекло, целина“, заяви проф. Байкова пред БНТ. Похапването на пилешка супичка и пиенето на чай с мед е задължително.


maintext:
Д-р Д. Казаков празнуваха Коледа по време на дежурство в родилно отделение в Дупница
Гинекологът от общинската болница в Дупница д-р Димитър Казаков и акушерката празнуваха с коледен дух на работното място по време на дежурство. Както всяка година по-голямата част от вечерта преминава в работа, но традицията на святата нощ винаги се спазва. Паричката се падна в акушерката, а наставленията, съветите, препържите и напътствията, ангелите сложиха в ръцете на д-р Казаков.
„Дарявайте усмивки на много родители, помагайте да се раждат здрави и красиви деца, защото те са нашето бъдеще, нашата подкрепа и гордост. Защото няма по-щастлив момент за всяко семейство от раждането на детето … благодарност и признателност към труда и вярата ви в новия живот!”- пожелаха и десетки техни приятели.


maintext:
Библията: „А Бог на надеждата да ви изпълни с пълна радост и мир във вярването, тъй щото чрез силата на Светия Дух да се преумножава надеждата ви.“
Апостол Павел
Мир като река, изобилен мир…
„Господ ще даде сила на людете Си; Господ ще благослови людете Си с мир.“ Псалми 29:11
„Но кротките ще наследят земята, И ще се наслаждават на изобилен мир.“ Псалми 37:11
„Много мир имат ония, които обичат Твоя закон, И за тях няма спънки та да се препъват.“ Псалми 119:165
„Когато са угодни на Господа пътищата на човека, Той примирява с него и неприятелите му.“ Притчи 16:7
„Ще опазиш в съвършен мир непоколебимия ум, Защото на Тебе уповава.“ Исая 26:3
„Правдата ще издействува мир; И сетнината на правдата ще бъде покой и увереност до века.“ Исая 32:17
„Всичките ти чада ще бъдат научени от Господа; И голям ще бъде мирът на чадата ти.“ Исая 54:13
„Защото ще излезете с радост, И ще бъдете изведени с мир; Планините и хълмовете ще запеят пред вас радостно, И всичките полски дървета ще изпляскат с ръце.“ Исая 55:12
„Защото Аз зная мислите, които мисля за вас, казва Господ, мисля за мир, а не за зло, за да ви дам бъдеще и надежда.“ Еремия 29:11
„Ето, ще донеса в него здраве и изцеление, и ще ги изцеля, И ще им открия изобилие на мир и на вярност.“ Еремия 33:6
„И тъй, нека търсим това, което служи за мир и за взаимно назидание.“ Римляни 14:19
„А Бог на надеждата да ви изпълни с пълна радост и мир във вярването, тъй щото чрез силата на Светия Дух да се преумножава надеждата ви.“ Римляни 15:13
„А Бог на мира да бъде с всички Вас.“ Римляни 15:33
„Благодат и мир да бъде на вас от Бога нашия Баща и от Господ Исус Христос.“ 1 Коринтяни 1:3
„Благодат и мир да бъде на вас от Бог Татко и от нашия Господ Исус Христос.“ Галатяни 1:3
„А плодът на Духа е: любов, радост, мир, дълготърпение, благост, милост, вярност, кротост, себеобуздание; против такива неща няма закон.“ Галатяни 5:22-23
„Защото Той е нашият мир, Който направи двата отдела едно, и развали средната стена, която ги разделяше, като в плътта Си унищожи враждата, сиреч, закона със заповедите му изразени в постановления, за да създаде в Себе Си двата в един нов човек, и тъй да установи мир.“
Ефесяни 2:14, 15
„И нека царува в сърцата ви Христовият мир, за който бяхте и призвани в едно тяло; и бъдете благодарни.“ Колосяни 3:15
„Търсете мир с всички и онова освещение, без което никой няма да види Господа.“ Евреи 12:14
„Най-после, братя, здравейте. Усъвършенствувайте се, утешавайте се, бъдете единомислени, живейте в мир; и Бог на любовта и на мира ще бъде с вас.“ 2 Коринтяни 13:11


maintext:
Ген. Кирчо Киров: Заплахата от „Ислямска държава“ ще отслабва, ще се засилва „албанският фактор“
Възможно е преначертаване на границите в Европа, смята бившият шеф на разузнаването
Продължаващата война в Близкия Изток, терористичните актове в Европа и съседна Турция, опасността от нов бежански натиск са сериозен проблем за националната сигурност. Това каза пред „Фокус“ бившият ръководител на Националната разузнавателна служба ген. Кирчо Киров. По думите му заплахата от „Ислямска държава“ постепенно ще намалява предвид бойните действия в Ирак и Сирия. Тепърва обаче ще се наблюдава засилване на „албанския фактор“ в района, допълва той.
В това отношение ген. Киров допусна и едно възможно преначертаване на границите на Европа. Според него проблемите заради продължаващата война в Близкия Изток, терористичните актове в Европа и съседна Турция, опасността от нов бежански натиск ще продължат да са актуални.
„Трябва да разделим нещата на две: напрежение извън границите на страната и напрежение, което се отразява вътре. На първо място бих поставил продължаващата война в Близкия изток и пораждащото се от нея напрежение. Не можем да не споменем и тези тежки терористични актове като тази в Ница, Берлин и следва да заключим, че напрежението, което поражда опасността от терористични актове извън територията на България, продължава“, заяви ген. Киров.
„На територията на страната аз бих определил като сериозен проблем за националната сигурност това, което се случи в Харманли, и продължаващата заплаха от бежански поток през нашата страна. Ще трябва и занапред нашите специални служби и Министерство на вътрешните работи, разузнавателните служби, Гранична полиция, армията да държат своето внимание на висота, за да не допуснем да бъдем изненадани от североизток по отношение на Турция“, каза още ген. Киров.


maintext:
Нападателят на ФК „Царско село“ Александър Аспарухов отказа на „Миньор“ (Пк)
Александър Аспарухов
Нападателят на ФК „Царско село“ Александър Аспарухов, който бе освободен от столичния клуб след края на есенния полусезон във втора лига, отказа да се присъедини към „Миньор“, след като си търси отбор от професионалния футбол у нас. Интерес към юношата на ЦСКА (София) има от няколко клуба, но най-близо до подписа му е отборът на „Ботев“ (Враца). Ако нещата между „зелените“ и Аспарухов се разсъхнат и той не подсили врачани през пролетта, талантливият нападател със сигурност ще се завърне в „Струмска слава“, където рита преди две години. Има голяма вероятност нападателят на „Славата“ Александър Димитров през втория полусезон на шампионата в Югозападната трета лига отново да облече екипа на „Миньор“, където се подвизаваше през миналата година.


maintext:
Кметът на Бобов дол Елза Величкова: Ремонтираме три пътни участъка в община Бобов дол
Величкова и Дончо Атанасов от Агенция „Пътна инфраструктура” се договориха ремонтите да стартират през март, съобщи говорителят Валери Радлев
Ремонти на участъци от общински пътища на територията на община Бобов дол ще бъдат извършени догодина. Бъдещите ремонтни дейности са договорени на работна среща на кмета Елза Величкова и гл. специалист „Връзки с обществеността” на община Бобов дол Валери Радлев с председателя на Управителния съвет на Агенция „Пътна инфраструктура” Дончо Атанасов.
По настояване на кмета Величкова след продължителни разговори са постигнати договорености и споразумение за строителни дейности през 2017 и 2018 г. Предвижда се асфалтиране на отклонение от републикански път ІІ-62 (Кюстендил-Дупница), местността Бинека- Мламолово-Бобов дол-Жедна (ІІІ-623), изместване на трасето по пътя Бобов дол (ІІІ-623) от разклонение за Радомир до ъглова станция – 800 м отсечка, поради активни свлачищни действия и изкърпване на участъка с. Горна Козница – пътя Бобов дол- Кюстендил. Страните са се договорили строителните дейности по преместване на старото трасе да започнат през м. март – м. май 2017 г., съобщи Валери Радлев.


maintext:
ВиК авария оформи ледена пързалка пред бл. 51 в жк „Бистрица” в Дупница, хората: От 2 седмици изкопьт се пьлни с вода, ще подкопае блока
Извор бликна пред бл. 51 в дупнишкия квартал жк „Бистрица”. Огромната дупка зейна преди 2 седмици, след като екип на ВиК – Дупница е извикан да отстрани авария, обясниха живеещи в блока. Служителите са работили два пьти на мястото, но без особен резултат – запьлнили ямата с прьст, оградили с обозназителна лента и си заминали. С течение на времето обаче дупката започна да се пълни с вода, да бълбука и да залива паркинга пред блока. При минусовите температури вечер и сутрин цялото пространство се преврьща в ледена парзалка.
„Редно е ВиК пак да изпрати екип и да си довьрши качествено работата, а не изкопът да се превраша в езеро. Уличните животни даже идват на водопой пред блока, още малко и рибари ще започнат да хварлят въдици. Цяло чудо е, че някой още не се е подхлъзнал и пребил на леда. Опасяваме се, че подпочвените води може да подринат основите на блока”, казаха още обитатели на блока. Хората се надяват, че от водното дружество ще овладеят ситуацията преди дупката да е станала цял океан сьс своя собствена екосистема.


maintext:
Плевнелиев не поднесе коледен подарък на Радев
Тезата, че настоящият президент е нарушил конституцията е абсурдна, а решението му е в интерес на обществото
Румен Радев и Росен Плевнелиев
Опазил ме Господ да се намесвам в спора между корифеите по конституционно право дали президентът Плевнелиев е нарушил Конституцията, или не. Та най-малкото не съм юрист. Но доколкото журналистиката е посредникът между институциите и обществото – питам се как се възприема един подобен спор самото общество? И особено аргументите на спора, пише Евгени Петров във „Вевести”.
В страни от лавината латински сентенции от рода на Dura lex, sed lex, си спомням една мисъл на Джеймс Клавел, произнесена от господаря Торанага (Шогун): Законът може да оборва разума, но разумът не трябва да оборва закона.
Когато по друг повод преди година го написах във Фейсбук, известният юрист Кристиян Таков ме поправи, че не е точно така. И съм съгласен с него.
Когато един закон е лош, на негово място би трябвало да дойде по-добър. А творческото прилагане на закона е не по-малко важно от стриктното му спазване. Важното е да не се наруши смисъла и логиката на закона.
А когато спорът около едно прилагане на основния закон засяга практически цялата държава, на преден план излиза общественият интерес пред буквоядството.
Особено, когато изведнъж се оказа, че изтъкнати авторитети в областта на конституционното право застанаха на двете крайни позиции дали с отказа си да състави служебно правителство, президентът Плевнелиев е нарушил Конституцията или не.
Ако е вярна тезата на професора по конституционно право Пламен Киров, че когато няма срок се изисква незабавно изпълнение, трябва да се запитаме – а защо бащите на Конституцията на доста други места са поставяли изрични срокове?
Вторият въпрос е далеч по-важен – ако толкова стриктно, до запетайка трябва да се спазва основният закон, нека да си представим напълно възможната хипотеза, при която всяка от първите две партии (ГЕРБ и БСП) беше държала мандата до разрешения конституционно период от 1 седмица (напомням, че те го върнаха на часа). Тоест – прибавете още 14 дни след 21 декември. Тогава президент Плевнелиев трябваше ли да назначи правителство на 6 или 7 януари, което да работи до 22 януари?
Според проф. Киров отговорът би трябвало да е „да“ и то безусловно. Защото в Конституцията никъде не е казано, ако остават еди колко си дни – не може да се прави правителство, както е казано за трите месеца до края на мандата. Формално Плевнелиев и за една седмица би трябвало да излъчи служебен кабинет. Абсурд, или спазване на буквата на закона, професоре?
Та когато двете страни от професионалните среди не са на едно мнение, тогава обществото прави две неща – избира тази позиция, която отговаря на нейните политически симпатии и убеждения и гледа кое би било по-логично и справедливо.
По първото очевидно се предизвиква ново разделение, вместо обединение.
При второто – няма нищо логично в назначаването на едно служебно правителство, което за 20 работни дни не може да изкара само спесимените на министрите си, а служебните шофьори – домашните им адреси.
И още по-полезно за обществото – няма нищо по-добро през този кратък период да управлява това мнозинство и този кабинет, чийто бюджет беше приет в парламента и се превърна в закон.
Горните тези едва ли са оборими с разумни доводи. Но другото е доста по-опасно. Когато има празноти в основния закон, партиите ги тълкуват не по обективен и полезен за обществото начин, а съобразно тяснопартините си интереси.
Личното ми мнение е, че БСП използва този отказ на Плевнелиев да състави служебен кабинет, за да атакува както президента, така и лидиращата партия ГЕРБ. Но този, който е писал отговора на Румен Радев допусна грешка – с позицията си новоизбраният президент се конфронтира със сегашния и то в момент, в който всички очакват да покаже независимост и политически знаци на обединителност и надпартийност.
Високомерният, ироничен и назидателен тон на Радев едва ли му донесоха нови симпатизанти, защото на практика той отказа диалога и протегнатата ръка. Друг е въпросът не отиде ли доста далеч в компромисните си предложения президентът Плевнелиев.
Така, още преди да е „застъпил на служба“ на „Дондуков“ 2 Румен Радев показва зависимост от една друга тройна коалиция. Коя – оставям да се досетите. Тя много искаше да има служебно правителство и едномесечна суматоха, което от БСП да критикуват на воля, а Радев с удоволствие да смени без да поема отговорност.
Но Дядо Коледа не дойде.
И, браво, г-н президент, Плевнелиев.


maintext:
Продавачът на ракията менте, убила 6-има в Якоруда, Тайфи Мекльов отива на съд
Окръжна прокуратура – Благоевград изготви и внесе в съда обвинителен акт срещу Тайфи Мекльов.
Той е обвинен за това, че през декември 2015 г. в гр. Якоруда, през непродължителни периоди от време, разпространил опасна за здравето спиртна напитка, предназначена за общо ползване. От престъпните действия на Мекльов последвала смъртта на шестима мъже. На други осем лица, консумирали от разпространената от подсъдимия спиртна напитка, били причинени средни телесни повреди, временно опасни за живота. Пострадалите имали оплаквания от главоболие, болки, гадене, повишено кръвно налягане, притъмняване пред очите, смущение в зрението, както и изпадане в състояние на кома.
В хода на досъдебното производство се установи, че продаваната и подаряваната от подсъдимия ракия съдържала метилов етанол (метанол) с концентрация над максимално допустимото. Метиловият алкохол бил изготвен в нарушение на Закона за виното и спиртните напитки чрез използване на синтетичен спирт.
Предстои насрочване на делото от Благоевградския окръжен съд.


maintext:
Фризьорката Ралица Фролошка от Дупница замесва питка със сребърна пара, за Бъдни вечер приготвя сладка баница и чушки с боб
Ралица Фролошка е фризьорка от Дупница. Тя сподели част от рецептите, които ще приготви за семейството си на Бъдни вечер. Ястията трябва да са постни, 7, 9 или 11 – нечетен брой. Задължително на масата присъства домашно приготвена питка с пара, която по традиция се разчупва от главата на семейството. На когото се падне парчето с парата, той ще бъде най-голям късметлия през предстоящата година.
Пита с късмети за Бъдни вечер
Необходими продукти:
3 ч.ч. брашно
1 с.л. суха мая
½ с.л. сол
½ ч.л. захар
Късмети: сребърна пара, копче за занаят, бяло сгънато листче за учение, дрянови пъпки за здраве, откъснато клонче от метлата за работа, бобче за плодородие.
Приготвяне:
Захарта, солта и маята се разтварят в чаша с леко затоплена вода. В дълбока купа се пресяват 2/3 от брашното и се добавя разтворената мая. Замесва се средно меко тесто, като на порции се добавя останалото брашно. Тестото се покрива с чиста кърпа и се оставя на топло на втаса, докато не удвои обема си.
От втасалото тесто се отделя част за украсата, останалата част се оформя на топки, в които се поставят късметите, увити в алуминиево фолио. Топките се подреждат в предварително намаслена тава, с останалото тесто се украсява питката.
Централно място, разбира се, заема кръстът, а около него се оформят житни класове, чепки грозде и други.
Питката с късмети се пече в предварително загрята фурна до готовност. Готовата питка се изважда и се увива в ленена кърпа, за да не изпръхва и е готова.
Чушки, пълнени с ориз
Необходими съставки: 10 чушки, 1 ч.ч. ориз, 3 стръка праз, 4 скилидки чесън, 4 дафинов листа, червен пипер, олио, 2 с.л. брашно, ½ ч.л. сол, 1 ч.ч. вода, консерва домати.
Приготвяне:
Първата стъпка от рецептата за постни чушки с ориз е подготовката на плънката. Почистете и измийте добре ориза, а лука почистете и нарежете на ситно. В дълбок тиган или в тенджера изсипете подготвеното олио, след което към него добавете лука и нарязания на ситно чесън и разбъркайте добре за около минута. Към тях добавете и ориза и отново разбъркайте на слаб огън. След като оризът набъбне и стане прозрачен, добавете ½ чаена лъжица сол и червения пипер и разбъркайте. Към сместа с ориза добавете 1 чаена чаша вода и оставете да къкри под капак на слаб огън, докато поеме водата. Идва моментът, в който трябва да напълните чушките със сместа. За целта използвайте чаена лъжица и пълнете всяка чушка не догоре, а на ¾ от обема й, тъй като при печенето оризът ще набъбне и ако чушките са препълнени, ще прелеят или ще се спукат. Отворите на напълнените чушки потопете в брашно. В тавата, в която ще печете чушките, изсипете консервата домати или нарязаните на кубчета домати, ако ползвате пресни. Добавете останалата чаена лъжица сол, две супени лъжици олио и дафиновите листа и разбъркайте. Добавете още една чаша вода и наредете напълнените чушки в тавата. Печете постните чушки с ориз в предварително загрята на 180 градуса фурна за около 90 минути, но ги сложете на най-долното ниво на фурната, за да не изгорят по време на печенето. Постните чушки, пълнени с ориз, са готови, когато доматеният сос се е сгъстил, а оризът се е сварил. За всеки случай може да пробвате отделни зрънца от ориза, за да сте сигурни.
Пълнените чушки с боб
Бобът трябва да престои няколко часа във вода, след което се слага да заври и първата вода се излива. След това наливате вода и връщате боба на котлона и варите, докато поомекне, но не до пълно сваряване, тъй като ще бъде подлаган още на термична обработка. Докато бобът се вари, обелете и нарежете лука на дребно. Чушките залейте с топла вода. В дълбок тиган или тенджера загрейте олиото и изсипете нарязания лук, задушете го, докато омекне. Когато бобът е полусварен, го отцедете от водата и го добавете към задушения лук, разбъркайте за още 3-4 минути. Свалете сместа от котлона, добавете подправките и 1 чаена лъжица сол. Разбъркайте добре. Отцеждате чушките от водата и с помощта на чаена лъжица пълните бобената смес в чушките. Пълните с боб чушки нареждате в тава. Добавяте 1 чаена чаша вода и слагате тавата в предварително загрята на 180 градуса фурна и печете 30 минути.
Сладка баници с ябълка
Необходими съставки: точени кори 400 грама, ябълки 1 кг, захар 1 чаена чаша, канела – 1 чаена лъжица, орехи, – ½ чаена чаша, ванилия – 2 броя, краве масло 30 – грама.
Приготвяне:
Измийте ябълките, обелете ги и ги настържете на дребно ренде. Изсипете настърганите ябълки в купа, добавете всички останали съставки и разбъркайте добре. Намажете тавата, в която ще печете щрудела с масло. Разтворете пакета с кори. Взимате една кора, намазвате я леко с олио, върху нея слагате втора кора, поръсвате с по 1-2 супени лъжици от сместа с ябълките и завивате на руло, което поставяте внимателно в тавата. Повтаряте процедурата, докато корите и плънката свършат. След като наредите рулата в тавата, нарежете останалото масло на малки парченца и ги поръсете върху цялата баница. Нарежете внимателно баницата с остър нож, преди да сложите баницата с ябълки да се пече. Печете в предварително загрята на 160 градуса фурна около 40-50 минути. Важно е да не печете щрудела на силна фурна, защото така плънката няма да се изпече и ще остане тестена. След като порозовее, щруделът е готов. Изпеченият щрудел може да намажете с малко количество масло, за да не се чупят корите, когато го режете. Преди сервиране го поръсете с пудра захар.
Зимна салата с моркови
Необходими съставки: моркови – 3 броя, целина ¼ – глава, червено цвекло – ½ глава, зехтин, 2 супени лъжици слънчогледови семки, 2 супени лъжици орехи, 2 супени лъжици лимонов сок.
Приготвяне:
Измийте и обелете зеленчуците. Настържете суровите зеленчуци на едро ренде. Ако искате да сервирате салата, като тази на снимката, без да смесвате различните цветове, за да бъде по-ефектна, разбърквайте всеки настърган зеленчук с лимонов сок. Така зеленчуците ще запазят цвета си и няма да потъмнеят. Втората стъпка от рецептата за салата с моркови, червено цвекло и целина е да подредите зеленчуците и да поръсите със смесените накълцани ядки и семена. Преди сервиране подправете зимната салата със зехтин и сол.


maintext:
Равносметка! Адвокат Б. Божкова: Кметът Алексиев хвърля 9,9 млн.лв. за закриване на депото в Радомир, плаща на Паргов над 1 млн.лв. за неправомерно прекратен договор
Брои над 130 000 лв. за адвокати, близки на гл. архитект Мария Стоянчева, да смърлят делото
Градоначалникът ме моли да го измъквам, изгорял с 5 000 000 лв., продаде жалбата ми, спасила 2 млн. лв. на общината, на други юристи срещу хонорар от 23 000 лв., обобщи Божкова
На сесия на Общинския съвет – Радомир на 25.10.2016 година е прието решение общината да кандидатства за финансиране за закриване и рекултивация на съществуващото общинско депо за битови отпадъци в землището на село Кошарите. Исканата сума ще бъде в размер на 9,9 милиона лева, а финансиращият орган ще бъде МОСВ, съобщи адвокат Божкова и добави:
За информация на гражданите на град Радомир – дали щеше да се стигне до този момент, ако кметът Пламен Алексиев при встъпването си като кмет по времето на първия мандат не бе извършил правонарушение, което е безстопанственост. Какви интереси го водеха умишлено да създаде условия за прекратяване на договора между общината и почистващата фирма „МЕС КО ММ5” ЕООД на Красимир Михайлов, известен като Паргов.
По негово нареждане общината не изплати сумата от 1 351 704.49 лева, представляваща главница по неплатени фактури за периода от 31.01.2012 година до 30.11.2012 година, произтичаща от сключен между страните договор за извършване на услугата сметосъбиране, сметоизвозване и депониране на твърди битови отпадъци на територията на община Радомир. Причината за неплащането е неизвършена услуга от фирмата. През посочения период обаче са извършвани проверки от комисия на служители на общината с председател зам.-кмета Димитър Димитров и четирима членове, като за всяка една от тях е съставян протокол, утвърден, подписан и подпечатан от кмета на общината Пламен Алексиев. В тези протоколи обаче е отразено, че не са били установени нарушения в дейността на почистващата фирма, че дейността е извършвана добросъвестно. Това доведе до завеждане на дело от страна на фирмата срещу общината и последната загуби, цитираната сума плюс високи държавни такси и адвокатски хонорари. И виновникът за загубата на тези средства е кметът Пламен Алексиев. Избраното адвокатско дружество от Алексиев го постави в конфликт на интереси, тъй като то е на свекървата на главния архитект Мария Стоянчева на общината. Кметът осребри над 130 000 лв. на адвокатската кантора. След загубата на делото на първа инстанция кметът ме потърси и ме помоли да разгледам делото и да дам съвет какво да се прави, тъй като освен посочената сума общината бе осъдена да заплати неустойка в размер на 3 216 000 лева, ведно с държавни такси и адвокатски хонорари, тоест обща сума в размер на 5 000 000 лева. Казах му, че това решение е незаконосъобразно поради неправилно водене на делото от страна на адвокатското дружество, ангажирано от общината. Молбата му беше да подготвя за втора инстанция въззивна жалба (становище) с цел намаляване на сумата, което и направих. Вината за осъждане на общината бе на кмета, който е причина за прекратяване на сключения договор. Подготвих становището, но подло го даде на адвокатското дружество, а мен не ме допусна до явяване по делото на втората инстанция, за което аз тепърва ще си търся правата по съдебен ред. Въззивната инстанция изцяло възприе моето становище и искът за неустойката бе отхвърлен. Апелативният съд отмени решението, с което община Радомир беше осъдена да плаща неустойка на около 2 000 000 лв., Паргов пусна касационна жалба, общината също пусна касационна жалба, тогава кметът нае друг адвокат, на когото плати около 23 500 лв. Върховният касационен съд не допусна касационно обжалване на решението на Софийския апелативен съд, по силата на което общината трябва да плати на Красимир Михайлов – Паргов около 1 000 000 лв.
Сигналът бе предаден на председателя на Общинския съвет Светослав Кирилов с входящ номер в деловодството, но Кирилов още не е благоволил да го представи за обсъждане на сесия. Вчера сигналът за това как се харчат парите на данъкоплатците бе предаден на прокуратурата в Радомир.


maintext:
Напитка от лимон, магданоз и вода гори мазнини като за световно
Магическото отслабване не е мираж, защото има сок, с който можете да стопите килограми за нула време! Ясно е, че всяко бързо отслабване носи със себе си множество въпроси. Повечето от хората се чудят дали няма да има някакви негативни последици върху организма им, но съществува начин това да бъде напълно изключено. Когато при свалянето на килограми се използват само природни средства, няма място за някакво притеснение, счита Doctorbg.net.
Такъв е случаят и със сока – убиец на мазнини, който само за 5 + 5 дни може да въздейства на организма така, че той не само да укрепне, но и да понижи килограмите на тялото до неговата неузнаваемост.
Рецепта:
Едно от най-ценните качества на този вид отслабване е, че съставките на коктейла са изцяло от природен вид. Това са лимон, магданоз и вода. Изцеждате 1 лимон в една купа и нарязвате вътре 60 г магданоз. Добавяте 2 литра вода и обърквате всичко стабилно.
Начин на употреба:
В рамките на 5 дни се извършва консумацията. Тя става веднъж дневно, преди да се закуси. Разпределете си дозата по начин, по който сместа да ви стигне до петата сутрин включително. След това се прави една 10-дневна пауза и отново се повтарят 5-те дни на пиене на сока. Тази рецепта води до значително и трайно отслабване. С нея се топи средно по 1 кг на ден, което значи, че след двете процедури от по 5 дни ще сте смъкнали цели 10 кг. Хубавото е, че паузата между процедурите не влияе негативно и сваленото тегло не се възвръща в този период.
Освен че смъква килограми, напитката е полезна цялостно за здравето. Тя намалява до минимум риска от инфаркт, тъй като укрепва сърцето и влияе положително на цялата кръвна картина в организма. Заздравява още бъбреците и черния дроб, което води до успешно изхвърляне на токсините.


maintext:
150 000 лв. плаща община Кюстендил за строителния надзор по благоустрояване на парка пред галерията
150 769 лева без ДДС ще плати община Кюстендил за строителния надзор при старта на строително-монтажните работи пред Художествената галерия, както и по обновяване на физическата среда по поречието на река Банщица. Благоустрояването на парковата зона пред културната институция, както и изграждане на улица в един от крайните квартали в града ще стане с европейско финансиране.
Фирмата пък, която ще осъществи независимия строителен надзор, ще бъде избрана след финализиране на обществената поръчка, подписана вчера от градоначалника Петър Паунов.
Офертите ще се отворят в края на януари догодина. Сред критериите е дружеството да е извършвало строителен надзор поне на два-три обекта през последните години. Дава се възможност и на недоволните да обжалват пред Комисията за защита на конкуренцията.
Община Кюстендил е сключила договор за реализирането на проект за ефективно подобряване на образователна инфраструктура. Става въпрос за подобряване техническото състояние на образователната инфраструктура за сградите на Детска градина „Първи юни”, Природоматематическа гимназия „Проф. Емануил Иванов“ и Основно училище „Даскал Димитри“. Средствата ще бъдат отпуснати от Оперативна програма „Региони в растеж”. Целта на проекта е да се създадат условия за модерна образователна услуга в община Кюстендил чрез подобряване на образователната инфраструктура, подобряване качеството на образователната среда и повишаване на нейната привлекателност сред учениците чрез обновяване на материалната база, осигуряване на съвременно оборудване и обзавеждане на учебните заведения. Ще бъдат извършени и мерки за енергийна ефективност.


maintext:
5 пожара гасиха огнеборците в Кюстендилско, пламна къща в Дупница
5 пожара са гасили екипи на РСПБЗН през празничните дни. 1 е нанесъл щети.
Снощи в къща на улица „Отец Полихроний“ в Дупница пожар е унищожил 80 кв. м покривна конструкция и покъщнина.
Противопожарните екипи са спасили от пламъците селскостопанска постройка, 12 прасета и покъщнина.
Причините за пожара изяснява полицейското управление в Дупница.
Подробности в печатното издание.


maintext:
Питката за Бъдни вечер в кюстендилското село Драговищица замесват с мълчана вода
Бай Димчо показа как на греяната ракия в Кюстендилско се прави т.нар. „запръжка”
Здравка Таскова
Замесване на обредни хлябове и варене на греяна ракия показаха членовете на читалище „Славчо Темкин“ в село Драговищица. Така те пресъздадоха подготовката за празничната трапеза на Бъдни вечер.
Най-важното за Бъдни вечер е замесването на обредните хлябове, което започва още от рано сутринта. Тогава най-младите момичета носят „мълчана” вода, тоест не проговарят по пътя. С нея домакинята замесва кръгла пита, наричана боговица или бъдняк. Вътре слага сребърна пара, бобено зърно, царевица, дъбова клонка и пъпка от плодно дърво, разказват жените от село Драговищица.
Бай Димчо
Отгоре питата се украсява с плодове, жита и кръстове от тесто, които трябва да донесат благополучие. От подготовката на хлябовете се изключват само момите за женене, за да не отнесат със себе си плодородието, ако напуснат дома.
По традиция на Бъдни вечер на трапезата присъстват 9 ястия,тъй като Дева Мария носи в утробата си 9 месеца Божия Син Исус Христос. Освен пита с късмети друго от задължителните ястия за Кюстендилския край е шарената пита. “Слагането на късметите става с наричане, а това са паричката, дъбовата клонка, боб, царевица и пъпка от плодно дърво. Това са символи, които показват какво ние искаме от Бога. Паричката е символ на имане, бобовото зърно е за берекет, царевицата е за храната на животните, а дъбовата клечка е за здраве в дома. Пъпката от плодното дърво е, за да има много плодове. Хората навремето са били мъдри, нищо че не са били толкова учени, но животът тогава ги е учел”, каза Здравка Таскова от село Драговищица.
Греяната ракия също е основна част от трапезата за Бъдни вечер. Бай Димчо показа един от традиционните за Кюстендилския край начини за приготвяне на греяна ракия.
Малко са хората, които знаят, че на греяната ракия в Кюстендилско се прави така наречената „запръжка”. Това става с нагрята маша, с която се захваща бучка захар, а при топенето на захарта капките падат в съда с ракия. Така тя се оцветява и придобива кехлибарен оттенък.


maintext:
Президент и старши треньор на „Пирин” (Гоце Делчев) недоволни от представянето на мъжкия отбор през есента: Куцаме по всички звена в отбора
Появи се много стабилен спонсор в лицето на г-н Иван Арнаудов, който, осигури всички възможни неща за нормалното функциониране на отбора, но за жалост не се отчетохме по достоен начин, заяви Иван Близнаков
С една-единствена цел започна участието си мъжкият отбор на „Пирин” (Гоце Делчев) в ЮЗ трета лига – класиране на първо място и влизане от 2017 година в по-горната втора лига. Отборът показа колебливи игри в някои от официалните си срещи и това бе причина да зимува на пето място във временното класиране. На въпросите кои са причините за този зигзаг и как може да се излезе от ситуацията, отговор дадоха президентът на клуба Иван Близнаков и старши треньорът Йордан Боздански.
Иван Арнаудов
„Появи се много стабилен спонсор в лицето на г-н Иван Арнаудов. Този човек осигури всички възможни неща за нормалното функциониране на отбора, но за жалост не се отчетохме по достоен начин. Не се игра в отделни срещи съгласно указанията на треньорския щаб. По този начин целта, поставена пред нас от страна на спонсора – да се класираме на първо място, засега не се изпълнява. По всичко личи, че в селекцията не се постъпи по най-правилния начин, защото тя не пасна на схемата на игра. Всички знаем, че селекция не се прави за ден-два. Обърнахме внимание на ДЮШ на клуба, като изискванията към треньорите са много големи и те трябва да подават таланти за мъжкия отбор. В противен случай всеки ще си поеме отговорността. Не може отбори с далеч по-скромни бюджети като „Сливнишки герой” (Сливница), „Беласица” (Петрич) и „Струмска слава” да са пред нас в класирането. По цивилизован начин се събрахме и си казахме грешките, от които трябва да се поучим и напролет да бъдем коренно различен отбор. Очаквам спонсора Иван Арнаудов, за да съгласуваме нещата за зимната подготовка, селекцията и всички останали неща за нормалното протичане на подготвителния процес за пролетния дял от първенството. Трябва да направим качествена селекция, за да може да стопим разликата от шест точки с първия във временното класиране „Сливнишки герой” (Сливница) и да можем да реализираме поставената цел, а тя е влизане от есента на 2017 година в професионалната втора лига. Подкрепяме инициативата на президента и собственик на „Сливнишки герой” Венци Рангелов да се спре изтичането на футболисти от нашата аматьорска група по всяко време, защото нямаме сключени договори. Знаете как се стигна до разруха на един отбор от региона, който през изминалото първенство бе водещ, но преди старта на есенния дял на първенството от него бяха привлечени в друг отбор няколко футболисти по финансови причини и в момента се намират в опасната зона. Аз съм оптимист, смятам, че ще привлечем добри футболисти и напролет ще бъдем водещ отбор в групата”, сподели Иван Близнаков.
Старши треньорът Йордан Боздански сподели: „Не съм доволен от това, което постигнахме през първата част на настоящото първенство. Загубихме неочаквано в Радомир, Ботевград, завършихме наравно в Кюстендил. Ако тези осем точки бяхме спечелили, сега щяхме да бъдем водач в групата. Куцаме по всички звена в отбора. Ако разговорите със спонсора в присъствието на президента бъдат в наша полза, то ние ще привлечем нови качествени попълнения и ще засилим конкуренцията по постове. Целите са ясни, а те са връщане в професионалния футбол от следващата есен”.
Иван Близнаков


maintext:
Как потребителите могат да станат клиенти на „ЧЕЗ Електро България“ АД на свободен пазар?
Процедурата включва няколко основни стъпки. Първата е сключване на договор за достъп и пренос през електроразпределителната мрежа с мрежовия оператор, към когото е присъединен обектът на съответния потребител. Процедурата се извършва само при първа регистрация на свободния пазар и смяна на доставчик.
Втората стъпка е сключване на договор с „ЧЕЗ Електро България“ АД в качеството му на Търговец на електрическа енергия/Координатор на балансираща група. Всеки клиент, който желае да сключи комбиниран договор за продажба на електрическа енергия и за балансиране с „ЧЕЗ Електро България“ АД в качеството му на Търговец на електрическа енергия, може да посети Търговски център за обслужване на клиенти на ЧЕЗ или да се обади на тел. 0700 10 010. Допълнително улеснение за потребителите е приложението „Желая оферта!“ в секция „Свободен пазар“ на сайта на ЧЕЗ България, чрез което бързо и лесно може да се заяви индивидуална оферта за свободен пазар. Така всеки клиент може да се информира за персоналното спестяване, което може да реализира от сумата за доставка, ако избере „ЧЕЗ Електро България“ АД за свой търговец на електроенергия на свободен пазар.
Третата стъпка е смяната на Доставчик на електрическа енергия/Координатор на балансираща група. За да се осъществи смяната, е необходимо между първо и десето число на месеца, предхождащ промяната, да се подаде заявление със съответните придружаващи документи.
При първа регистрация на свободния пазар стъпки 1 и 2 могат да протичат паралелно. Тяхното изпълнение е необходимо условие за преминаване към стъпка 3.
Действието на договорите от стъпки 1 и 2 започва на 1-во число на месеца, следващ изпълнението на стъпка 3, когато настъпва фактическата смяна на доставчика на електрическа енергия/Координатора на балансираща група. Процесите по регистрация на свободния пазар на електрическа енергия отнемат приблизително два месеца.
„ЧЕЗ Електро България“ АД предлага на своите клиенти да извърши напълно безплатно, от тяхно име, регистрацията им на свободен пазар съгласно изброените по-горе стъпки 1, 2 и 3, след издаване на нотариално заверено пълномощно от страна на клиента.
Подробна информация за процедурите и оферта от „ЧЕЗ Електро България“ АД потребителите могат да получат на сайта на ЧЕЗ (www.cez.bg) в секция „Свободен пазар“, на денонощната телефонна линия на компанията – 0700 10 010, на имейл [email protected] или в Центровете за обслужване на клиенти на ЧЕЗ.


maintext:
Пешеходци от Кюстендил: Лъскав джип „Тойота” КН 0238 ВН върху тротоара на ул. „Стара планина”
За джигит, превърнал в невъзможно движението на пешеходци по тротоара на ул. „Стара планина“, намираща се в големия кюстендилски кв. „Ильо войвода“, сигнализираха читатели на в. „Вяра”. Хората посочиха за нарушител лъскав джип „Тойота“ с номер КН 0238 ВН. 59-годишният строителен инж. Методи заяви: „Човек не може да мине по тротоара от този джигит. Паркира, където си поиска. Това е пълно безобразие. 31-годишната шивачка Светлана попита: „Каква е тази смелост от страна на джигита? Няма ли кой да накаже разглезения баровец, парадиращ с лъскавото си возило?“


title: Перничанин на съд заради търговия с метали - иззеха му 70 тона желязо. Грози го затвор до 5 години и глоба до 50 бона

maintext:
Перничанин на съд заради търговия с метали – иззеха му 70 тона желязо. Грози го затвор до 5 години и глоба до 50 бона
35-годишен ще отговаря за нерегламентирана търговия с черни и цветни метали.
През месец март тази година, служители от ОДМВР – Перник и колегите им от РУ – Радомир провели специализирана полицейска операция, при която разкрили три незаконни автоморги, работещи без всякакви документи за упражняване на дейност. В хода на работата било установено, че площадките за разфасоване на автомобили са ползвани от 35-годишният Б.Л. от гр. Радомир.
Тогава криминалистите иззели 68 стари автомобила излезли от употреба и един краден от столицата през 2015 г. Общото количество на отпадъчното желязо е около 70 тона на стойност близо 17 хиляди лева.
Криминално проявеният Б.Л. е привлечен като обвиняем и му е наложена мярка за неотклонение „подписка“. Познат е на полицията с кражби, хулигански прояви и търговия с черни и цветни метали без разрешение. При доказване на вината му го грози лишаване от свобода до 5 години и глоба от 2 до 50 хиляди лева, както и лишаване от право да упражнява подобна професия.
Подробности в печатното издание.


title: Читателка сигнализира за масова чистка в писмо до „Вяра”: АУБГ - Благоевград уволни 15 души от ръководството преди Коледа

maintext:
Читателка сигнализира за масова чистка в писмо до „Вяра”: АУБГ – Благоевград уволни 15 души от ръководството преди Коледа
5-има преподаватели с ултиматум – или плащат 10% печалба, или вън
Не е вярно, увеличаваме екипа с нови преподаватели, казаха от университета
Американският университет в Благоевград с президент Страци Кулински уволни 20 човека пред Коледа, като на 5-има от тях, които са преподаватели, им бил поискан данък печалба, алармира читателка в писмо до в. „Вяра”.
Подробности в печатното издание


maintext:
Кметът Церовска нагости с баница и вино журналисти от Перник, сподели: Държавата трябва да ни помогне с излизането от финансовата дупка
На чаша червено вино, домашна баница и пухкава погача събра вчера на коледно-новогодишна среща журналистите от Перник кметът на община Перник д-р Вяра Церовска. На срещата присъстваха и заместник-кметовете Севделина Ковачева, Владислав Караилиев и Йордан Павлов, както и секретарят на общината Радослава Манова.
„През тази година разбрахме, че проблемите са много повече от възможностите, които общината може да реализира. Успяхме да направим план и ред, за да можем постепенно и последователно да се справяме с целите и проблемите“, сподели Вяра Церовска.
Тя не скри, че за всеки един от екипа й тази година е била най-тежката в професионален план. Огромният проблем пред община Перник обаче си остава тежкото финансово състояние. „Без намесата и помощта на държавата няма как да се излезе от тази финансова дупка, защото дълговете в годините назад са започнали да се трупат почти веднага, след като община Перник през 2008 г. е получила 17 млн .лв. от правителството, за да се върнат стари дългове. Продължават до последния месец да идват задължения – стари, от минали години, които доста натежават на общината. Това са по съдебни дела, извършени дейности, по финансови корекции, като пример ще дам водопровода, който е изграден в квартал „Калкас”, обясни Церовска.


title: Кметът Илиев и заместниците му с официални поздравления за школски шеф №1 - Звезделина Разсолкова от Ихтиман

maintext:
Кметът Илиев и заместниците му с официални поздравления за школски шеф №1 – Звезделина Разсолкова от Ихтиман
Школската шефка на ОУ „Св. св. Кирил и Методий“ в Ихтиман Звезделина Разсолкова стана „Директор – най-добър социален партньор за 2016 г.“. Наградата й бе връчена след заключителния етап на Десетия национален конкурс на Синдиката на българските учители на официална церемония. Отличието й бе връчено лично от председателя на КНСБ Пламен Димитров. Разсолкова получи поздравления от председателя на СБУ Янка Такева. Зам.-кметовете на община Ихтиман Даниела Митева и инж. Тони Кацаров поднесоха поздравления от името на кмета Калоян Илиев и от свое име на призьорката.


title: След служба в катедралния храм на Антиохийския патриарх: Дамаск пее „Катюша“ - Сирия поздравява Русия с Рождество Христово

maintext:
След служба в катедралния храм на Антиохийския патриарх: Дамаск пее „Катюша“ – Сирия поздравява Русия с Рождество Христово
Преди седмица в Сирия пристигна руска хуманитарна мисия с помощи и рождественски подаръци за децата на загиналите военни
Впечатляващ песенен флашмоб се състоя в Сирия, съобщава „Русская весна“. Жители на столицата Дамаск поздравиха Москва и цяла Русия с Рождество Христово и настъпващата Нова година с изпълнение на руски песни.
„Народът на Сирия поздрави цяла Русия с Рождество Христово и Нова година, като изпя веднага след службата, която се проведе в катедралния православен храм на Антиохийския патриарх, три песни – „Калинка“, „Дорогой длинною“ и „Катюша“. Така те подкрепиха станалия вече световен флашмоб за дружба между народите #СпоемВместе и #Мир без войны“. Това разказа за „Русская весна“ Андрей Кормухин, координатор на движението „Сорок Сороков“, което се обявява в защита на православните храмове по света.
Преди седмица в Сирия пристигна руска хуманитарна мисия на фондацията „Св. апостол Павел“ и движението „Сороко сороков“ с помощи и рождественски подаръци за децата на загиналите военни.
Видео


maintext:
Пияният от Лудогорци, газил нарочно хора, се върнал за още
Жената на шофьора оправда действията му – били го предизвикали
Пиян шофьор умишлено помете седем души на автобусна спирка в разградското село Лудогорци. След като блъснал хората, 49-годишният водач се върнал още два пъти, за да ги прегази отново, съобщава БНТ.
Потърпевшите са с различни наранявания, а нападателят е в ареста. Срещу него е започнало разследване за едро хулиганство с МПС. Пострадалите разказаха, че са били на спирката и чакали автобус. Никой от тях не подозирал какво ще последва.
„Пиян шофьор с лека кола кара срещу нас, ние седем човека бяхме, жената изпращахме на Турция и дъщерята, и другите две сестри. И тях ги изпращахме, нали седем човека, ей тъй кара срещу нас, обърна пак, все едно, че не сме хора”, обясни Бейтула Билял.
„Обръща и пак повтаря, пак повтаря и тъй падаме под колата”, добави той.
„Много се изплашихме, как няма да се изплашим, ние треперим, викаме елате да ни помагате, всички се страхуват от него”, разказа Геновева Банкова.
Потърпевшите са с различни наранявания, предимно на крайниците, най-сериозно са пострадали Бейтула Билял и сестра му. „Мина отгоре ми, тука има дупка по главата, краката, навсякъде рани, едвам се качвам на стъпалата”, каза той.
Съпругата на нападателя обясни, че мъжът й и пострадалите са далечни роднини и нападението било предизвикано.
„Според мен е провокиран, според мен с тия неприлични жестове, които са му показали”, каза Миличкан, съпруга на шофьора.
Потърпевшите отрекоха твърденията и заявиха, че нито преди, нито сега, са имали конфликт с Гюрджан и се заканиха да търсят справедливост в съда. От полицията казаха, че той е стар техен познайник, криминално проявен и осъждан за подобни изблици на неоправдана агресия.


maintext:
Депутатът Иван Ибришимов полази кафенето на Красимир Оков в центъра на Дупница навръх Игнажден, подлуди екипа
Шефът на „ВИП секюрити” Борис Христов пръв прекрачи прага на другото заведение на Оков на Адвокатската улица
Червеният депутат Иван Ибришимов полази кафенето на Красимир Оков в партера на читалище „Зора” в центъра на Дупница навръх Игнажден. Депутатът буквално подлуди персонала на заведението. „Леле, това е първият клиент”, възкликнаха сервитьорките в един глас със собственика Красимир Оков. Те дружно започнаха да гадаят каква ще е годината.
Хората вярват, че ако „полазникът” Ибришимов е добър, то през цялата година ще има успех и благоденствие за всички.
Иван Ибришимов пил едно кафе и даже не оставил бакшиш. Забравил и да благослови, само казал: „Добро утро”.
Във второто кафене на Красимир Оков на Адвокатската улица, което той стопанисва в съдружие с Еленко Стефанов, пръв прага прекрачил вчера Борис Христов – шеф на охранителна фирма „ВИП секюрити”.
„Колкото искри в огъня, толкова пари за персонала”, благословил Христов и помолил Красимир Оков добре да запомни какво ще му донесе годината. Борис Христов е убеден, че той е за благословение и носи само добри знаци.


title: Протест! Адвокат П. Борисов: Искаме край на пренебрежителното отношение на съда към децата, родител решава да отмъщава на другия чрез детето… и държавата му осигурява комфорта да го прави безнаказано!

maintext:
Протест срещу пренебрежителното отношение на властите към правата на деца и родители, попаднали във вихъра на родителския конфликт, ще се проведе на 26 – ти декември – понеделник от 11 часа пред Съдебната палата в София.
Протестът на родителите се организира в деня на бащата – 26 – ти декември, но проблемът личен контакт с деца след развод или раздяла не е полово обособен, той засяга всички.
Събитието е станало вече традиционно, но в случая това не е повод за гордост, заяви един от борците на каузата за СПОДЕЛЕНО РОДИТЕЛСТВО, адвокат Пламен Борисов и добави:
„Родителите сe събират пред Съдебната палата, защото в условия на политическа криза с неясен изход съдът и прокуратурата остават основните стабилни институции.
Очакваните законодателни промени очевидно се отлагат за неопределено време и единствената реалистична възможност за напредък в близко бъдеще остава по-доброто прилагане на актуалното законодателство.
Вярно е това, че беше изготвен проект за изменение на Семейния кодекс, който отива в историята заедно с парламента и правителството, но остана впечатление, че по -голямата грижа е била да се създаде трудова заетост в социалната сфера, отколкото да се решат проблемите.
А проблемите са до досада познати:
– Няма работещ механизъм за изпълнение на съдебни решения за контакти между деца и родители. Някой решава да отмъщава на другия чрез детето… и държавата му осигурява комфорта да го прави безнаказано – въпреки вредите, които нанася. Има закон, но органът, който трябва да го прилага (прокуратурата), явно не уважава закона.
– Осигуряваното време на контакт с родителя, който не е определен за „отглеждащ” е повече от недостатъчно, води до разрушаване на връзката дете – родител и е причина за съдебни (и не само) битки до пълнолитие на детето. Конституцията ни посочва като част от вътрешното законодателство всички ратифицирани международни договори, което крие огромни резерви… но няма воля те да бъдат използвани (от съда). Движението в коловоза явно е по-лесно.
Опит поне за диалог по проблемите ще бъде направен на 23 – ти декември, когато група граждански организации са поканили на среща представители на всички софийски и национални съдилища и прокуратури.“
Пред Съдебната палата ще бъде поставена „половин елха” – добре украсена от едната страна и с окастрени клони от другата, като символ на неравенството на родителите след разпад на семейството и празнотата в живота на детето след раздялата.


maintext:
Кадри на бездомни, които нощуват в гробове, разтърсиха Иран
Снимки на бездомни наркомани, които се подслоняват в празни гробове край иранската столица, дълбоко разтърсиха обществеността и предизвикаха реакция дори от президента Хасан Рухани.
В. „Шарванд“ публикува снимки, които илюстрират репортаж за бездомници – около 50 мъже и жени, които живеят в гробището на Шариар, на 30 км западно от Техеран.
Журналистическият текст и фигурите на бездомните, които гледат обектива с втренчен поглед от вътрешността на неизползвани гробни места, бързо се разпространиха в социалните медии, където реакциите варираха от тревога до жал.
Носителят на „Оскар“ ирански кинорежисьор Асгар Фархади написа писмо до президента, в което казва, че след като е видят и прочел историята, е „изпълнен със срам и мъка“. „С това писмо искам да споделя срама си с вас и всички онези, които са носили отговорност в тази страна през последните няколко десетилетия“, пише Фархади.
Ден по-късно държавният глава отговори на писмото. „Не може човек, видял човешки същества, пострадали от социални проблеми, да се подслоняват в гробове, да не се чувства засрамен“, посочи Рухани в изказване. „Чувал съм за хора в западните държави, които спят върху картони под мостове, защото са бедни, за такива, които спят в метрото, но не и за хора, които спят в гробове“, изтъкна президентът.
Проследявайки развитието на историята, в. „Шарванд“ съобщи, че бездомниците били принудени да се махнат от гробището след обещания на властите, че ще се погрижат за тях. Някои от тях са живели в гробове повече от 10 години, посочва изданието.
Бездомник казал пред журналист, че настоява властите да построят приют в района. През октомври друг репортаж за бездомници, които живеят в канавките покрай столична магистрала, предизвика аналогични реакции.
По официални данни безработицата в Иран е скочила до 12,7% тази година, докато приз 2014 е била 10,6 на сто, а безработните младежи са 27 процента.


maintext:
Таксиметров автомобил блъсна пешеходец и потроши два автомобила в Бараково
31-годишен таксиметров шофьор от Благоевград е причинил катастрофа в село Бараково, нанесъл е материални щети на 2 паркирани автомобила, блъснал е пешеходец.
Пострадалият е закаран в здравно заведение, без опасност за живота е.
След подаването на сигнала за инцидента са предприети незабавни действия от полицаи от РУ Рила. Таксиметровият шофьор е установен.
По случая е започнато досъдебно производство, уведомен е дежурен прокурор.
Подробности в печатното издание.